KIRJALLINEN KYSYMYS E-0252/01 esittäjä(t): Bart Staes (Verts/ALE) komissiolle. Electrabel-sähköyhtiö ja energiamarkkinoiden vapauttaminen Flanderin osavaltiossa.



Virallinen lehti nro 235 E , 21/08/2001 s. 0163 - 0164



KIRJALLINEN KYSYMYS E-0252/01 esittäjä(t): Bart Staes (Verts/ALE) komissiolle (8. helmikuuta 2001) Aihe: Electrabel-sähköyhtiö ja energiamarkkinoiden vapauttaminen Flanderin osavaltiossa Yhteisön (osa)valtioiden oli määrä ottaa sähkön sisämarkkinoita koskevista yhteisistä säännöistä annettu direktiivi 96/92/EY(1) osaksi lainsäädäntöään ennen 19. helmikuuta 1999. Direktiivissä annetaan puitteet sähköalan asteittaiselle avaamiselle kilpailulle ja vahvistetaan sähkön tuotantoa, siirtämistä ja jakelua koskevat yhteiset säännöt: - yleiset säännöt sähköalan järjestämiseksi; - kaksi menettelyä sähköntuotannon avaamiseksi kilpailulle; - kaksi menettelyä verkkoon pääsyn järjestämiseksi; - siirtoverkon käyttö; - jakeluverkon käyttö ja; - tilien eriyttäminen ja kirjanpidon avoimuus (tuotanto, siirto ja jakelu). Sähköyhtiö Electrabel on uudistamassa yritysrakennettaan voidakseen säilyttää otteensa Flanderin osavaltion sähkönjakeluverkosta. Kyseisen menettelyn ansiosta Electrabel täyttää muodollisesti direktiivin määräykset. Tilanne kentällä ei kuitenkaan muuttuisi millään tavalla, joten direktiivin päämäärä ei todellisuudessa toteudu. Onko komissio tietoinen Electrabelin suunnitelmasta säilyttää Flanderin osavaltion sähkönjakeluverkosta saamansa otteen uudistamalla yritysrakennettaan siten, että se täyttää muodollisesti direktiivin vaatimukset, mutta ei todellisuudessa muuta käytännön tilannetta mitenkään. Jos vastaus on myönteinen, mihin toimiin komissio aikoo ryhtyä huolehtiakseen siitä, että sähkönjakelu Flanderin osavaltiossa täyttää direktiivissä annetut määräykset? Jos vastaus on kielteinen, aikooko komissio ottaa mahdollisimman pian selvää Electrabelin suunnitelmasta estääkseen sen, että sähkön sisämarkkinoiden yhteisiä sääntöjä koskevan direktiivin 96/92/EY täytäntöönpanosta tehdään jo etukäteen mahdottomuus Flanderin osavaltiossa? (1) EYVL L 27, 30.1.1997, s. 20. Loyola de Palacion komission puolesta antama vastaus (5. huhtikuuta 2001) Komissio vastaa yleisen toimivaltansa mukaisesti yhteisön lainsäädännön soveltamisesta ja tässä nimenomaisessa tapauksessa siitä, että kansalliset viranomaiset saattavat sähkön sisämarkkinoita koskevista yhteisistä säännöistä annetun Euroopan parlamentin ja neuvoston direktiivin 96/92/EY(1) osaksi kansallista lainsäädäntöä. Tämän mukaisesti komissio seuraa, missä määrin kansalliset viranomaiset ovat saattaneet edellä mainitun direktiivin osaksi kansallista lainsäädäntöä. Komissio on lähettänyt Belgialle syyskuussa 2000 virallisen ilmoituksen sekä 21. joulukuuta 2000 tehdyllä päätöksellä hyväksytyn perustellun lausunnon. Belgian hallituksen on huolehdittava siitä, että direktiivi todella saatetaan osaksi kansallista lainsäädäntöä koko sen alueella. Eri toimintojen (tuotannon, siirron ja jakelun) eriyttäminen kirjanpidossa on olennaisen tärkeää sisämarkkinoiden sujuvan toiminnan kannalta. Siksi komissio odottaa, että direktiivi saatetaan kokonaisuudessaan osaksi kansallista lainsäädäntöä. Tämä koskee erityisesti siirtoverkon operaattorin nimittämistä sekä yhteisön nykyisessä lainsäädännössä edellytettyä kirjanpidon ja hallinnon eriyttämistä. (1) EYVL L 27, 30.1.1997.